Critical Reading

ဒီသင်ခန်းစာမှာ ကျမတို့က Critical Reading အကြောင်းဆွေးနွေးသွားမှာ ဖြစ်ပါတယ်။ အခုခေတ်မှာ အထူးသဖြင့် တက္ကသိုလ်ကျောင်းသားတွေ အတွက် Critical Reading ဆိုတာကို နားလည်ဖို့ အရမ်း အရေးကြီးပါတယ်။

ဒီသင်ခန်းစာမှာ ကျမတို့က Critical Reading ဆိုတာ ဘာလဲ။ Critical Reading ဘယ်လိုလုပ်ရမလဲ ဆိုတဲ့ (၂) ချက်ကို ဆွေးနွေးသွားမှာ ဖြစ်ပါတယ်။ နံပါတ် (၁) Critical Reading ဆိုတာဘာလဲ။ Critical Reading က ပုံမှန်စာဖတ်တာနဲ့ ကွာခြားမှုရှိပါတယ်။ ဘယ်လိုကွာခြားသလဲ ဆိုလို့ရှိရင် Critical Reading ဆိုတာ အကြောင်းအရာတခုကို နားလည်ရုံ သိရုံတင်ဖတ်တာမျိုးမဟုတ်ဘဲ ဒီအကြောင်းရာနဲ့ ပတ်သတ်ပြီး ခွဲခြမ်းစိတ်ဖြာ သုံးသပ်နိုင်တာကိုခေါ်ပါတယ်။

ဥပမာပေးရမယ်ဆိုရင် ဆောင်းပါးတခုကို ပုံမှန်ဖတ်တဲ့အခါ အကြောင်းရာသိရုံဘဲ။ Critical Reading ပုံစံဖတ်ရင် ဖတ်ပြီးတဲ့အခါ ဒီစာရေးသူ ပြောထားတဲ့ အကြောင်းရာက ဘယ်လောက်အထိ ခိုင်မာမှု ရှိသလဲ။ တင်ပြထားတဲ့အကြောင်းအရာက ခိုင်မာမှုရှိကြောင်း ဘယ်လိုအထောက်အထားတွေနဲ့ တင်ပြ ထားသလဲ။ စာရေးသူက ဘက်လိုက်ပြီး ရေးတာလား။ သူရေးတာက အဓိပ္ပာယ်ကော ရှိရဲ့လား စသဖြင့် ဝေဖန်ပိုင်းခြားသုံးသပ်ဆွေးနွေးနိုင်တာကို Critical Reading လို့ခေါ်ပါတယ်။

ဒုတိယအနေနဲ့ Critical Reading ဘယ်လိုလုပ်ရမလဲဆိုတာကို ပြောကြည့်ရအောင်နော်။ Critical Reading မှာ ပုံမှန် အားဖြင့် ၁။ စာမဖတ်ခင် ဘာတွေလုပ်သင့်သလဲ။ ၂။ ဘယ်လိုဖတ်ရမလဲ။ ၃။ ဖတ်ပြီးတဲ့ အခါ ဘယ်လို ဝေဖန်ပိုင်းခြား ဆွေးနွေးသုံးသပ်ကြမလဲ ဆိုပြီးတော့ အပိုင်းသုံးပိုင်း ခွဲခြားထားပါတယ်။

**စာမဖတ်ခင် (Before reading)**

ဒီတော့ ၁။ စာမဖတ်ခင် ဘာတွေလုပ်သင့်သလဲ ဆိုတာကို ပြောကြည့်ရအောင်နော်။

i. ခေါင်းစဉ် (Title)

စာမဖတ်ခင် အရင်ဆုံးအနေနဲ့ ကျမတို့ ခေါင်းစဉ်ကို ကြည့်ပါ၊ ခေါင်းစဉ်ကို ကြည့်ခြင်းအားဖြင့် ဘယ်လို အကြောင်းအရာတွေကို ပြောထားတာဖြစ်မလဲ။ ဘယ်လို အကြောင်းအရာတွေပါမလဲ ဆိုတာကို ကြိုတင်မှန်းဆ သိနိုင်ပါတယ်။

ii. စာရေးသူ (Author)

နောက်တခုကတော့ စာရေးတဲ့ လူအကြောင်းပါ။ စာရေးတဲ့ လူအကြောင်းကို စာမဖတ်ခင်သိတာကလည်း ဒီစာကို သေသေချာချာနားလည်နိုင်ဖို့အတွက် အရေးပါပါတယ်။ ဥပမာဒီစာရေးဆရာက အရင်က ဘယ်လို စာတွေရေးလေ့ရှိသလဲ။ သူစာရေးတဲ့ အခါတင်ပြတဲ့ အကြောင်းရာတွေက ဘက်လိုက်မှု ရှိသလား။ ဘယ်လို အကြောင်းရာတွေ ရေးလေ့ရှိသလဲ။ ဒါတွေသိခြင်းဖြင့်လည်း သူ့စာကို နားလည် သဘောပေါက် ဝေဖန်ပိုင်းခြားနိုင်ဖို့ လွယ်ကူပါတယ်။

iii. Skimming

စာတခုလုံးကို အစအဆုံး အသေးစိတ်မဖတ်ထင် ဘယ်လို အခန်း (Chapter )တွေ၊ ခေါင်းစဉ်ခွဲတွေ ပါသလဲ မြန်မြန်တချက်လှန်လှောကြည့်ပါ။ ဒါတွေကို ကြည့်ခြင်းအားဖြင့် စာရေးသူက ကိုယ်ဖတ်မယ့် အကြောင်းရာနဲ့ ပတ်သတ်ပြီး ဘာတွေတင်ပြထားသလဲ။ ဘယ်လိုတင်ပြထားသလဲ ဆိုတာကို ကြိုတင် သိနိုင်မှာ ဖြစ်ပါတယ်။

ဥပမာ ကျမတို့ မြန်မာနိုင်ငံရဲ့ သဘာဝဘေး အန္တရာယ်အကြောင်းကို ဖတ်တယ်ဆိုပါစို့။ ဒီအကြောင်းအရာနဲ့ ပတ်သတ်လို့ ကျမတို့ အကြောင်းအရာတွေ အများကြီးရှိနိုင်တယ်။ ခေါင်းစဉ်ခွဲတွေ အများကြီးရှိနိုင်ပါတယ်။ ဒီအခန်းတွေ ခေါင်းစဉ်ခွဲတွေကြည့်ပြီး ဒီဆောင်းပါးက ငလျင် အကြောင်းလား။ ဒါမှမဟုတ် မုန်တိုင်းတိုက်တဲ့ အကြောင်းလား။ ဒီလို ခေါင်းစဉ်ခွဲတွေကိုကြည့်ပြီး မဖတ်ခင် ဘာအကြောင်းအရာတွေ တင်ပြထားသလဲဆိုတာကို သိရှိနိုင်ပါတယ်။

iv. ရည်ရွယ်ချက် (The purpose of reading)

နောက်ဆုံးတခုက ဘာကြောင့် ကျမတို့ ဒီစာကို ဖတ်ရသလဲဆိုတာကို စဉ်းစားဖို့လိုပါတယ်။ ဥပမာ ကျမတို့ အကြောင်းအရာကို သိချင်တာလား။ ဒါမှမဟုတ် စာရေးသူဘယ်လို တင်ပြသလဲဆိုတာကို သိချင်တာလား။ ဒါမှမဟုတ် ဒီစာထဲက အသေးစိတ်အကြောင်းအရာတခုကို သိချင်တာလား။ ဒါတွေကို မေးခွန်းထုတ်ခြင်းအားဖြင့် ကိုယ့်ကိုကိုယ်သိရင် ကိုယ်ဖတ်တဲ့အခါ ဘာကို အလေးပေးပြီး ဖတ်ရမလဲဆိုတာ ပိုမိုလွယ်လွယ်ကူကူသိနိုင်ပါတယ်။

ဒီစာဖတ်ရတဲ့ ရည်ရွယ်ချက်ကို သိဖို့ အထူးသဖြင့် တက္ကသိုလ်ကျောင်းသားတွေ အတွက်ပို အရေးပါပါတယ်။ ကျောင်းကဖတ်ခိုင်းတဲ့ ဆောင်းပါးတွေ (Assigned reading)တွေက ဖတ်ပြီးတဲ့အခါ ဘာကို ဘာဆွေးနွေး စေချင်တာလဲ။ အကြောင်းအရာလား။ တင်ပြပုံလား။ စာရေးသူရဲ့အာဘော်လား။ ဒီလို ဖတ်ရတဲ့ ရည်ရွယ်ချက်ကိုသိရင် ဒါကို နားလည်ဆွေးနွေးနိုင်ဖို့ ဘာကိုသိအောင်လုပ်မရလဲဆိုတာကို သိမှာဖြစ်ပါတယ်။

**စာဖတ်တဲ့ အခါ (Active reading)**

စာမဖတ်ခင် ဘယ်လိုလုပ်ရမလဲဆိုတာပြောပြီးရင်တော့ စာဖတ်တဲ့ အခါဘယ်လိုလုပ်ရမလဲဆိုတာကို

ပြောကြည့်ရအောင်နော်။ စာဖတ်တဲ့အခါ ဒီအတိုင်း ဖတ်သွားတာမျိုး မဟုတ်ဘဲ Active reading

လုပ်ဖို့ လိုပါတယ်။ Active reading လုပ်တဲ့အခါ marginal annotation လို့ခေါ်တဲ့ မှတ်စုရေးတာက

အကောင်းဆုံးလို့ဆိုပါတယ်။ marginal annotation ကစာဖတ်ရင်း မျဉ်းတားလိုက်မှတ်တာမျိုး [-]

ထဲထည့်တာမျိုး အရေးကြီးတဲ့ အချက်လက်တွေနားမှာ \* တွေလိုက်ရေးတာ စသဖြင့်ပါ။

မှတ်စုလိုက်မှတ်မယ်ဆိုရင် ဘာတွေကို လိုက်မှတ်ရမလဲ။ စာဖတ်နေရင်း

၁။ ဒီစာရေးဆရာပြောချင်တဲ့အဓိကအကြောင်းအရာကဘာလဲ။ ဒီဆောင်းပါး ၊ ဒီစာတမ်း ရဲ့ အဓိက ပြောချင်တဲ့ အချက်ကဘာလဲ။ အဓိကအကြောင်းအရာတွေကို မျဉ်းတားထားပါ။ ဒါမှမဟုတ် [-] ထဲထည့်ပါ။

၂။ အဓိက အကြောင်းအရာအပြင် တခြားအရေးပါတဲ့ အရေးပါတဲ့ အကြောင်းအရာတွေကို လည်း

မျဉ်းတားထားပါ။ ဒါမှမဟုတ် [-] ထဲထည့်ပါ။

၃။ စာဖတ်တဲ့အခါ တခြားအရေးကြီးတဲ့ ဝေါဟာရ (Key Terms) တွေကို လိုင်းတားတာ မှတ်စုမှတ်တာ ဒါအပြင့် မသိတဲ့ ဝေါဟာရတွေကို သိအောင်လုပ်တာမျိုး လုပ်သင့်ပါတယ်။

၄။ နောက်တခု အရေးကြီးတာက မေးခွန်း‌တွေပါ။ စာဖတ်နေရင်းနဲ့ မေးခွန်းတွေ ပေါ်လာတာမျိုး ရှိတယ်။ ဥပမာ အကြောင်းအရာတခုခုကို ဖတ်ပြီး နားမလည်တာမျိုး၊ ပိုသိချင် လာတာမျိုး ၊ သဘောမတူတာ စတဲ့ စိတ်ထဲမှာပေါ်လာတဲ့ မေးခွန်းတွေကို ဘေးနားမှာ ချရေးပါ။ ဒီလိုမျိုး ချရေး မထားဘူးဆိုရင် ဖတ်ပြီးတဲ့အခါ သိချင်တဲ့ အကြောင်းအရာတွေကို မေ့သွားတာမျိုး ဖြစ်တတ်ပါတယ်။ ဒါကြောင့် စာဖတ်ရင်း ဖြစ်လာတဲ့ မေးခွန်းတွေကို ချရေးပါ။

၅။ နောက်တခုက ဒီစာနဲ့ ပတ်သတ်တဲ့ စိတ်ခံစားမှုပါ။ ဒါကလည်း Critical Reading မှာ အရေးပါပါတယ်။ ဒီစာကို ဖတ်တဲ့ အခါ ကျမတို့ကို ဘယ်လို စိတ်ခံစားမှု ဖြစ်ပေါ်စေသလဲ။ အံ့အားသင့်စေသလား။ ကျေနပ်စေ သလား။ သဘောတူမှုရှိလား။ ဒီစာဖတ်ဖြစ်ပေါ်လာတဲ့ ဒီအကြောင်းရာက ကိုယ့်ကို အံ့အားသင့် စေတယ်၊ ပျော်ရွင်စေတယ်စတဲ့ စိတ်ခံစားမှု emotional response တွေကို ချရေး ထားပါ။ ဒါတွေက ဒီစာကို ပြန်လည်သုံးသပ်ဆွေးနွေးတဲ့ အခါ အရေးပါပါတယ်။

၆။ နောက်ဆုံးတခု ဖတ်ပြီးတဲ့ အခါ အကြောင်းအရာတွေကို တတ်နိုင်သလောက် အကျဉ်းချုပ် (summary) လုပ်ပါ။ ဒီဖတ်လိုက်တဲ့ အကြောင်းအရာဆိုလိုရင်းက ဘာလဲ၊ စာရေးသူ ပြောချင် တာက ဘာလဲ။ ဒါတွေအားလုံးကို ကိုယ်ပိုင်စကားလုံးသုံးပြီးပြောနိုင်အောင် စကားလုံး နည်းနည်း နဲ့ ပြောနိုင်အောင်လုပ်ပါ။ ဒါတွေကတော့ **Active reading** အနေနဲ့ စာဖတ်တဲ့ အခါ လုပ်သင့်တဲ့ အကြောင်းအရာတွေပါ။

**စာဖတ်ပြီးတဲ့ အခါ (After reading)**

စာဖတ်ပြီးတဲ့ အခါ **Active reading** လုပ်ဖို့အပြင် စာဖတ်ပြီးတဲ့ အခါဝေဖန်ပိုင်းခြား သုံးသပ် ဆွေးနွေးနိုင်ဖို့ ကလည်း အရေးကြီးပါတယ်။ ဒီလို သုံးသပ်ဆွေးနွေးတဲ့အခါ ကျမတို့ အဓိကအားဖြင့် အချက် ငါးချက်ကို ဝေဖန်လေ့ရှိပါတယ်။ အဲဒါကတော့ ၁။ အဓိကအကြောင်းအရာနဲ့ ယူဆချက်များ (main ideas and arguments )၊ ၂။ ရည်ရွယ်ချက် (aim and purpose )၊ ၃။ တင်ပြပုံ ( method)၊ ၄။ နေရာ၊ အချိန်ကာလ၊ ပတ်ဝန်းကျင် (context)၊ ၅။ မေးခွန်း (questions) ပါ။ ဒီစာအကြောင်းဆွေးနွေးရင် ဒီအချက်တွေကို ဝေဖန်ပိုင်းခြား ဆွေးနွေးနိုင်ဖို့လိုပါတယ်။

စာဖတ်ပြီးတဲ့ အခါ အဓိကဆွေးနွေးလေ့ရှိတာက (main ideas and arguments ) လို့ခေါ်တဲ့ ဒီစာရဲ့ အဓိကအကြောင်းအရာနဲ့ ယူဆချက်တွေပါ။၊ ဒီစာရေးဆရာပြောချင်တဲ့ အဓိက အကြောင်း အရာက ဘာလဲ။ ဒီဆောင်းပါး ၊ ဒီစာတမ်း ရဲ့ အဓိကပြောချင်တဲ့ အချက်ကဘာလဲ။ ဒါအပြင် သူ ပြောချင်တဲ့ အဓိက အကြောင်းရာကို နောက်ကနေထောက်ခံတဲ့ သက်သေအချက်အလက်တွေက ဘာလဲ။ ဘယ်နေရာမှာလဲ။

ပြီးတော့ စာရေးဆရာရဲ့ယူဆချက်တွေက ဘာတွေလဲ။ စာရေးဆရာရဲ့ ယူဆချက် တွေကို ဘယ်လို သက်သေ အထောက်ထားတွေသုံးပြီး တင်ပြထားသလဲ။ အဲဒါက စာရေးသူရဲ့ ကိုယ်ပိုင် အတွေ့ကြုံသုံးပြီး တင်ပြထားသလား။ တခြားပညာရှင်တွေ ရေးထားတဲ့ စာတမ်းလို secondary sources ကိုသုံးထားသလား။ ဒါမှမဟုတ် လူတွေကို အင်တာဗျူးပြီး ကိုးကားထားသလား။ ဒါတွေကြည့်ပြီး စာရေးသူတင်ပြတဲ့ အကြောင်းအရာတွေက ဘယ်လောက် ခိုင်မာမှုရှိသလဲ စသဖြင့် ဝေဖန်ဆွေးနွေး နိုင်ဖို့လိုပါတယ်။ ဥပမာ စာရေးသူက မြို့ပြမှာနေတဲ့ လူတွေက ကျေးလက်မှာနေတဲ့ လူတွေထက် စိတ်ဖိစီးမှု ပိုများတယ် ဆိုတဲ့ အကြောင်းရာကို စာရေးသူက တင်ပြတယ် ဆိုပါစို့။ ဒီအကြောင်းအရာကို တင်ပြတဲ့အခါ သူ့ရဲ့ ကိုယ်ပိုင်အတွေ့အကြုံကို ရင်းနှီးပြီး တင်ပြသလား။ ဒါမှမဟုတ် ပညာရှင်တွေရေးထားတဲ့ စာတမ်းတွေကို ကိုးကားပြီး တင်ပြသလား။ ဒါမှမဟုတ် မြို့ပြနဲ့ ကျေးလက်မှာ နေတဲ့ လူတွေကို အင်တာဗျူးပြီး တင်ပြထားသလား။ စာရေးသူ တင်ပြတဲ့ အကိုးအကားပေါ်မူတည်ပြီး သူ့ရဲ့ယူဆချက်က ဘယ်လောက် ခိုင်မာမှုရှိသလဲ ဝေဖန်သုံးသပ် နိုင်မှာ ဖြစ်ပါတယ်။

ပြီးတော့ ၂ အချက်က စာရေးဆရာရဲ့ ရည်ရွယ်ချက်ကဘာလဲ။ ဒီစာရဲ့ ရည်ရွယ်ချက် ကဘာလဲ။ ဘာကြောင့် ဒီစာကို စာရေးဆရာကရေးတာလဲ။ ဒီစာက ဘယ်သူ့ကို ရည်ရွယ်ပြီးရေးသလဲ။ လူငယ်ထုကို ပညာပေးဖို့ ရည်ရွယ်ပြီးရေးသလား။ စာဖတ်ပရိတ်သိတ် အားလုံးကို ရည်ရွယ်သလား။ သူရည်ရွယ်တဲ့ စာဖတ်ပရိတ်သတ်က ဘယ်သူလဲ။ ပေးချင်တဲ့မတ်ဆေ့ကဘာလဲ စတာတွေကို နားလည် သဘောပေါက်ဖို့ လိုပါတယ်။

နောက်တခုက စာဖတ်ပြီးတဲ့အခါ စာရေးသူက သူ့ရဲ့ အတွေးအမြင်တွေကို ဘယ်လိုတင်ပြထားသလဲ ဆိုတာ သိနိုင်ဖို့လိုပါတယ်။ သူတင်ပြထားတဲ့ အကြောင်းအရာ ဘယ်လောက်ခိုင်မာမှုရှိတယ် ဆိုတာကို ဘယ်လို သက်သေ သာဓဂတွေသုံးပြီးတင်ပြထားသလဲ။ သူအသုံးပြုထားတဲ့ သက်သေ သာဓဂကရော ကျိုးကြောင်းဆီလျော်ခိုင်မာမှုရှိကြောင်း ဘယ်လိုတင်ပြထားသလဲ။ စာရေးသူကိုယ်တိုင် ဒီအကြောင်း အရာနဲ့ ပတ်သတ်ပြီး ဘယ်လောက်ထိကျွမ်းကျင်ပိုင်နိုင်မှုရှိကြောင်း ဖော်ပြထားသလား။ ပြီးတော့ ဒီအကြောင်းအရာနဲ့ ပတ်သတ်လို့ စာရေးသူရဲ့ အာဘော်က ဘာလဲ။ ခနဲ့တဲ့တဲ့ သရော်တဲ့ပုံစံ ရေးထားသလား။ ဟာသနှောပြီးရေးသလား။ ဒေါ်သထွက်တဲ့ လေသံနဲ့ရေးသလား စတာတွေကိုလည်း နားလည်ဖို့လိုပါတယ်။

နောက်ဆုံးတခုကတော့ (context) လို့ခေါ်တဲ့ နေရာ၊ အချိန်ကာလ၊ ပတ်ဝန်းကျင်စတာတွေက လည်း ဒီစာအကြောင်းဆွေးနွေးတဲ့အခါ အရေးပါပါတယ်။ ဘယ်အချိန်မှာ ဒီစာကိုရေးသလဲ။ စာရေးတဲ့ အချိန် ခေတ်ကာလက ဒီစာရဲ့ တင်ပြပုံ အရေးအသားစတာတွေအပေါ် အများကြီးလွှမ်းမိုးမှုရှိပါတယ်။ ဥပမာ ကိုလိုခေတ်က ဆောင်းပါးတွေဟာ ကိုလိုခေတ်ရဲ့ အဖြစ်အပျက်နဲ့ စာပေအရေးသားပုံစံကို ထင်ဟတ် နေမှာပါ။ ဒါ့ကြောင့် ဘယ်နေရာ၊ အချိန်မှာ ဒီစာကို ရေးသလဲ စတာတွေကို ဒီစာကို ဆွေးနွေးတဲ့ အခါ ထည့်သွင်းစဉ်းစားဖို့လိုပါတယ်။

အကျဉ်းချုံးပြောရမယ်ဆိုရင် Critical Reading လုပ်တဲ့အခါ စာမဖတ်ခင်ဘာတွေ လုပ်ရမလဲ။ စာကို ဘယ်လိုဖတ်ရမလဲ။ ဖတ်ပြီးတဲ့ အခါဘာတွေကို ဝေဖန်ဆွေးနွေးသင့်သလဲ စတာတွေကို သိဖို့လိုပါတယ်။